
Įvadas

Tauragės rajono savivaldybės 2027–2036 metų kultūros strategijos (toliau – Kultūros strategija) tikslas – sukurti bendruomenę telkiantį dokumentą, kuris išryškintų rajono išskirtinumą, sujungtų kultūrą su tvarumu bei turizmu ir taptų neatsiejama bendros rajono strategijos dalimi. Tauragės rajono savivaldybės kultūros strategija remiasi kultūros regeneracijos kryptimi (tarptautinėje praktikoje – regenerative cultural policy). Ši vizija perkelia strategijos svorio centrą nuo kultūros išsaugojimo prie atkūrimo. Ji teigia, kad kultūros vertė matuojama vietai grąžintu gyvybingumu: kiek erdvių vėl naudojama, kiek pasakojimų vėl girdima, kiek žmonių vėl susitinka. 
Šia strategija siekiama atnaujinti Tauragės rajono kultūros ekosistemą: integruoti ilgalaikio tvarumo bei žiedinės ekonomikos principus į įstaigų veiklą, sujungti krašto istoriją, tradicijas ir gamtą į patrauklius turizmo produktus, stiprinti vietos gyventojų didžiavimąsi savo tapatybe bei užtikrinti kultūros prieinamumą pasitelkiant naujus komunikacijos formatus bei įtraukiant jaunimą, atokesnes bendruomenes ir įvairias socialines grupes. Taip susiformuos gyvybinga, įtrauki ir tvari kultūros aplinka, paversianti rajoną atviru traukos centru, kuriuo didžiuojasi vietos gyventojai ir domisi atvykstantys svečiai.
Kultūrinės regeneracijos tikslai taip pat darniai įsilieja į bendrą Tauragės rajono tvaraus vystymosi strategiją. Tauragė yra vienas iš šimto Europos Sąjungos miestų, patekusių į Miestų misijos programą [1]. Miestų misijoje dalyvaujantys miestai iki 2030 metų siekia nulinio grynojo šiltnamio efektą sukeliančių dujų (ŠESD) išmetimo balanso. Tvarumas taip pat įtvirtintas Tauragės rajono savivaldybės 2021–2030 metų strateginiame plėtros plane. Kultūros ir tvarumo sąsaja nėra naujovė – vis daugiau miestų savo strateginiuose planuose ją laiko kertiniu tašku. Šią praktiką galime rasti Gento ir Leveno 2030 metų Europos kultūros sostinės strategijose, taip pat Oulu, Glazgo, Amsterdamo bei daugelio kitų miestų kultūros strategijose. 
Strategijos rengimą sudarė keli etapai. Atliekant konteksto analizę, buvo įvertinti įvairūs nacionaliniai, regiono ir rajono lygmens planavimo bei strateginiai dokumentai, atlikti keturi interviu su rajono savivaldybei pavaldžiomis kultūros įstaigomis bei surengta Tauragės rajono gyventojų apklausa. Iš viso apklausoje dalyvavo 172 respondentai. Nors apklausoje dalyvavo skirtingo amžiaus grupės, didžiausia respondentų dalis priklauso 35–64 metų amžiaus grupės segmentui. Absoliuti dauguma (79,7 proc.) – moterys. 76,7 proc. respondentų gyveno Tauragės mieste, tad apklausa labiau atspindi Tauragės miesto gyventojų nuomones. Buvo siekiama įtraukaus strategijos rengimo, todėl veiksmų planui sudaryti buvo surengtos keturios diskusijų sesijos: dvi – su savivaldybės bei biudžetinių kultūros įstaigų atstovais, po vieną – su jaunimu ir vietos bendruomenėmis. Rengiant veiksmų planą, papildomas grįžtamasis ryšys iš savivaldybės ir biudžetinių kultūros įstaigų rinktas raštu. 
Strategijos dokumente pateikiama atlikta konteksto analizė: Tauragės rajono savivaldybės strateginių ir planavimo dokumentų analizė; aktualių regiono ir nacionalinio lygmens dokumentų analizė; kultūros srities Tauragės rajono savivaldybėje analizė; stiprybių, silpnybių, grėsmių ir galimybių (SSGG) analizė. Strategijoje taip pat pateikiamas vizijos įgyvendinimą užtikrinantis veiksmų planas: strategijos kryptys, tikslai, uždaviniai, įgyvendinimo priemonės bei vertinimo rodikliai. 


02




[bookmark: _Toc241757196]Konteksto analizė




26	TAURAGĖS RAJONO SAVIVALDYBĖS KULTŪROS STRATEGIJA 2027–2036 METAMS 
Planavimo dokumentų analizė

Planavimo dokumentų analizės metu buvo įvertinta, kokie Tauragės rajono savivaldybės strateginio planavimo dokumentai yra susiję su kultūra ir kaip jie siejasi su nacionaliniais planavimo dokumentais bei tarptautinėmis gairėmis. Analizuotų dokumentų sąrašas pateikiamas Priede. Toliau aprašomoje analizėje didžiausias dėmesys skiriamas rajono lygmens planavimo dokumentams. 
Nacionaliniai planavimo dokumentai
Vertinant nacionalinio lygmens strateginius bei planavimo dokumentus, kultūra išryškėja kaip svarbus valstybės prioritetas, pilietiškos visuomenės ir valstybės pagrindas (pvz., Valstybės ateities vizija „Lietuva 2050“) [2]. Kultūra yra svarbi telkiant ir įgalinant bendruomenes naudoti kultūros turinį ir išteklius socialinėms problemoms spręsti, stiprinti vietos identitetą [3]. Kultūra taip pat atlieka svarbų vaidmenį saugant istorinę atmintį, atgaivinant visuomenei reikšmingą kultūros bei tautinį paveldą [4].
Nacionalinio lygmens planavimo dokumentai pabrėžia kultūros horizontalumo principą, įtvirtinantį potencialias sinergijas tarp kultūros ir kitų valstybės politikos sričių. Šis principas įtvirtintas Savivaldybių kultūros politikos gairėse, kurių 5 straipsnis numato, kad sprendimai kitose nei kultūra valstybės politikos srityse turėtų būti priimami įvertinus veiksnius ir sąsajas su kultūra. Pavyzdžiui, tokios sąsajos apima aplinkos apsaugą – kultūros paveldo išsaugojimas prisideda prie subalansuoto ir darnaus teritorijų bei tvarios aplinkos kūrimo; krašto apsaugą – kultūra yra Lietuvos valstybės ir pilietinės visuomenės pagrindas, o kultūros paveldas yra nacionalinio saugumo objektas; socialinę apsaugą – socialiai pažeidžiamų asmenų įtraukimas į kultūros veiklas stiprina socialinę sanglaudą; žemės ūkį – tautinio paveldo produktai, tradiciniai amatai yra kultūros paveldo sudedamoji dalis.
Savivaldybių kultūros gairės yra svarbus atspirties taškas vertinant kultūros politiką Tauragės rajono savivaldybėje. Remiantis šiomis gairėmis, kultūros politika savivaldybėse turėtų siekti bendradarbiavimo tarp kultūros politiką formuojančių ir įgyvendinančių subjektų, horizontalumo, įvairovės, pagarbos žmogaus kūrybai ir kultūros tarptautiškumo, vadovautis ištiestosios rankos principu, puoselėti kultūros savitumą.
Regiono planavimo dokumentai
2022–2030 metų Tauragės regiono plėtros plane [5] uždaviniai numatyti Jurbarko, Pagėgių, Šilalės ir Tauragės rajonų savivaldybėms, kurios dėl savo geografinės padėties susiduria su tam tikrais iššūkiais. Šiuo planu siekiama didinti gyventojų užimtumą, darbo vietų pasiekiamumą ir darbuotojų mobilumą, gerinti investicinę aplinką ir taip stiprinti regiono patrauklumą [6]. Plane išskiriama turizmo, kultūros ir rekreacijos svarba. Regione gausu turistinių ir rekreacinių išteklių (pavyzdžiui, Nemuno ir Jūros upės), kultūros paveldo objektų, istorinių vietų. Šiuo metu orientuojamasi į vietinį turizmą, o tarp užsienio turistų ši vietovė nėra populiari [7]. Regiono savivaldybės dėl lėšų stygiaus ir plataus kultūros įstaigų tinklo neturi galimybių visų padalinių aprūpinti kokybiška šiuolaikine įranga, investuoti į visų patalpų ar pastatų sutvarkymą ir pritaikymą pagal universalaus dizaino principus [8].
Rajono planavimo dokumentai
Tauragės rajono savivaldybės 2021–2030 metų strateginiame plėtros plane išskiriami trys plėtros prioritetai: žaliausia savivaldybė Lietuvoje; ekonomiškai stiprus rajonas; patrauklus gyventi ir bendruomeniškas rajonas. Svarbus aspektas – turizmo stiprinimas bei turizmui reikiamos infrastruktūros plėtra. Plane numatoma vykdyti dviračių ir pėsčiųjų trasų, stovyklaviečių, kokybiško apgyvendinimo vietų plėtrą; gerinti vandens turizmo infrastruktūrą bendradarbiaujant su kitomis savivaldybėmis; pritaikyti piliakalnius ir kultūros paveldo objektus lankymui; padaryti prieinamą ir naudojamą Pagramančio Švč. Mergelės Marijos Nekalto Prasidėjimo bažnyčios svirną [9]. 
Tauragės rajono savivaldybės 2021–2030 metų strateginis plėtros planas glaudžiai siejasi su Jungtinių Tautų darnaus vystymosi tikslais. Tauragės rajono plėtrai ypač aktualūs tokie tikslai kaip deramas darbas ir ekonomikos augimas, pramonė, inovacijos ir infrastruktūra, nelygybės mažinimas, darnūs miestai ir bendruomenės [10].
Dokumente taip pat numatyta didinti kultūros paslaugų įvairovę ir kultūros prieinamumą. Pavyzdžiui, pastatyti Tauragės mieste kino teatrą (šiuo metu vietoj naujo kino teatro statybos numatyta kino seansams pritaikyti esamas Tauragės kultūros centro erdves) ir daugiafunkcę areną, skaitmenizuoti kultūros paslaugas, didinti kultūros centrų ir bibliotekos veiklų kokybę ir efektyvumą, plėsti ekspozicijas, rengti edukacijas Tauragės krašto muziejuje ir kitose įstaigose, organizuoti daugiau tarptautinių ir nacionalinių kultūros festivalių, plėsti Birutės Baltrušaitytės viešosios bibliotekos pastatą ir veiklą (šiuo metu vietoj atskiro priestato statybos svarstoma biblioteką perkelti į savivaldybei priklausantį Banko rūmų pastatą) [11]. 
Plane pabrėžiama bendruomenės įtraukimo svarba. Numatyta gerinti sąlygas nevyriausybinėms organizacijoms ir bendruomenėms teikti viešąsias kultūros, sporto, socialines ir kitas paslaugas savo gyvenamosiose teritorijose [12]. Taip pat svarbų vaidmenį Tauragės rajono bendruomeniniame gyvenime atlieka iniciatyva „Globali Tauragė“. Plane numatoma iniciatyvos plėtra, sąlygų sudarymas į bendruomenę iš emigracijos grįžtantiems lietuviams bei iš kitų šalių atvykstantiems darbuotojams [13]. 
Tauragės rajono savivaldybės klimato neutralumo veiksmų planas iki 2030 metų [14] įtraukia bendruomenes, NVO, kultūros ir švietimo įstaigas, mokslo atstovus kaip svarbią suinteresuotąją grupę, galinčią informuoti, šviesti ir įtikinti visuomenę. Taigi, nors kultūros ir švietimo įstaigos, NVO bei bendruomenės yra mažai veikiamos klimato ir neturi daug galios, jų indėlis laikomas itin reikšmingu. Veiksmų plane išskiriama klimatui neutralaus viešojo sektoriaus svarba. Tai apima žaliąją elektrą, dekarbonizuotą transporto priemonių parką, žaliąją aplinką, aukšto energinio naudingumo pastatus, efektyvų klimato neutralumo valdymą, geresnius gebėjimus ir pajėgumus [15].
Tauragės rajono savivaldybės klimato neutralumo investicijų plane iki 2030 metų [16] numatoma, kad kultūra turėtų prisidėti prie interaktyvių parodų, viešų meno galerijų gyventojams ir miesto svečiams kūrimo bei tvarios Tauragės turizmo iniciatyvos. Į bibliotekos atsakomybes įtraukiama: gyventojų skatinimas mažinti vartotojiškumą, viešojoje bibliotekoje įsteigto Energetinių resursų patarimų centro veiklų vystymas, edukacinės programos apie tvarumą, rūšiavimą ir antrinį daiktų panaudojimą vykdymas.
Klimato neutralumo strategijoje pabrėžiama kultūrinių ir bendruomeninių renginių svarba didinant visuomenės sąmoningumą ir kultūrinį įsitraukimą [17]. Siūloma nagrinėti klimato kaitos klausimus meno parodų, filmų peržiūrų, diskusijų, festivalių metu. Bibliotekų vaidmuo – rengti seminarus, dirbtuves, informacines kampanijas bei viešas diskusijas klimato neutralumo temomis. 
Tauragės rajono savivaldybė 2025 metų veiklos plane [18] įsipareigoja puoselėti kultūrą šiais būdais: įtraukti jaunus žmones per jaunimo politikos įgyvendinimą; skatinti turistinę veiklą išnaudojant turimus turizmo išteklius; pritaikyti gamtos ir kultūros objektus lankymui; organizuoti renginius įvairioms amžiaus grupėms; įtraukti žmones su negalia; remti nevyriausybines, bendruomenines, religines organizacijas; plėsti tarptautinio bendradarbiavimo tinklą ir kt. 
Tauragės rajono savivaldybės 2025–2027 metų strateginis veiklos planas iškelia tikslą „siekti, kad Tauragė taptų žalias, patrauklus, kuriantis aukštą gyvenamosios aplinkos kokybę, atviras naujovėms, bendruomenių ir verslo iniciatyvoms, įgyvendinantis nuolatinės pažangos ir tobulėjimo priemones, vykdantis subalansuotą savivaldybės teritorijų bei infrastruktūros plėtrą, viešojo administravimo bei viešųjų paslaugų tiekimo funkcijas, rajonas“ [19]. Vienas iš veiklos plano prioritetų – kultūros, sporto ir laisvalaikio plėtra. Kiti prioritetai – švietimo kokybės užtikrinimas, turizmo plėtra, verslo aplinkos gerinimas – taip pat siejasi su kultūrai palankių sąlygų kūrimu. Šiame plane numatyti uždaviniai akcentuoja gyventojų įtraukimą į kultūrinį gyvenimą, kultūrinių įstaigų paslaugų stiprinimą, įvairovę, patogesnį prieinamumą. 
2023–2029 metų Tauragės miesto tvarios vietos plėtros strategijoje [20] pažymima, kad pagrindinis šios strategijos siekis – didinti Tauragės miesto kaip regiono centro patrauklumą. Teigiama, kad menką patrauklumą lėmė Tauragės gyventojų skaičiaus mažėjimas, keliantis ir ekonominių problemų. Įgyvendinti šį strategijos siekį ketinama remiantis integruotu požiūriu – sukūrus naujas ir inovatyvias viešąsias paslaugas ir tvarią viešąją infrastruktūrą. Strategijoje teigiama, kad bus siekiama optimizuoti savivaldybės kultūros įstaigų tinklą bei modernizuoti infrastruktūrą.
Tauragės miesto 2023–2029 metų vietos plėtros strategija [21] siekia paskatinti socialinę atskirtį patiriančių ir nepalankioje padėtyje esančių Tauragės miesto gyventojų grupių socialinę ir ekonominę įtrauktį. Strategijoje minima, kad Tauragės jaunimas ir senjorai gyvena nepalankiomis sąlygomis dėl socialinių ir kultūrinių veiklų stygiaus. Vis dėlto konkrečios strategijoje numatytos priemonės nėra susietos su kultūra ar savivaldybei pavaldžiomis kultūros įstaigomis. 
Išvados
Tauragės rajono strateginiuose ir planavimo dokumentuose rajono vystymas grindžiamas trimis kryptimis: žalia savivaldybė, ekonominis stiprumas ir patraukli gyvenamoji aplinka. Pagrindinės numatomos priemonės – stiprinti turizmą ir infrastruktūrą (trasos, stovyklavietės, apgyvendinimas, vandens turizmas, paveldo objektų pritaikymas), plėsti ir skaitmenizuoti kultūros paslaugas (festivaliai, muziejaus edukacijos, bibliotekos plėtra, kinas), didinti bendruomenių ir NVO įtraukimą. Kita vertus, regiono dokumentai išryškina problemas: ribotos investicijos į kultūros infrastruktūrą ir universalų dizainą, jaunimui ir senjorams skirtų veiklų stygius, mažas patrauklumas tarptautiniam turizmui.
Tvarumas yra integrali Tauragės rajono savivaldybėje galiojančių strateginių ir planavimo dokumentų dalis. Tvarumo ir kultūros sąsajos šiuose dokumentuose yra įvairios – jos labiausiai atsiskleidžia Tauragės klimato neutralumo iki 2030 metų veiksmų plane. Šis planas kultūrą, švietimą ir bibliotekas įvardija kaip svarbius visuomenės ugdymo sąmoningumo tvarumo temomis partnerius. Vis dėlto kultūros vaidmuo skatinant tvarumą labiausiai matomas per minkštąsias priemones – edukacijas, informavimą ir pan. Kultūros, kaip atskiros industrijos, galimybės tapti tvaresne sritimi nėra plačiai išplėtotos.
Iš savivaldybių kultūros gairių matyti, jog viena iš sričių, kurios galėtų būti stiprinamos rengiamoje Kultūros strategijoje, yra kultūros horizontalumo principo taikymas įvairiose savivaldybės valdymo srityse. Šiuo metu kultūros politika ir jos valdymas rajono mastu yra kiek fragmentuoti: nėra aiškios kultūros vizijos ir kultūros sričiai skirtos strategijos. Kultūros priemonių stinga ir tokiuose planavimo dokumentuose kaip Tauragės miesto 2023–2029 metų vietos plėtros strategija, taigi nėra išnaudotos visos galimybės pažeidžiamų grupių (pvz., senjorų, vaikų) socialinės įtraukties skatinimui per kultūrines veiklas.
Demografija ir socialinė aplinka
Tauragės rajono savivaldybės administracinis centras – Tauragės miestas. Rajoną sudaro aštuonios seniūnijos: Batakių, Gaurės, Lauksargių, Mažonų, Skaudvilės, Tauragės, Tauragės miesto, Žygaičių. Remiantis Valstybės duomenų agentūros duomenimis [22], Tauragės rajone gyvena 37 253 gyventojai (2026 m. liepos 1 d. duomenys); iš jų maždaug 61 proc. gyvena miestuose. 
Palyginus pastarojo dešimtmečio (2016–2025 m.) tendencijas, matyti, kad gyventojų skaičius mažėja. Tai lemia tam tikri demografiniai procesai. Pavyzdžiui, gimstamumas Tauragės rajone pastaraisiais metais, kaip ir kitose Lietuvos savivaldybėse, mažėja. 2025 m. Tauragės rajono savivaldybėje gimė 232 kūdikiai. Pastarųjų penkerių metų duomenys rodo, kad mažėja ir mirusiųjų skaičius. Išvykstančių iš savivaldybės taip pat yra daugiau nei atvykstančių gyventojų. 
Tauragės rajonas pasižymi aktyvia bendruomenine veikla. Rajone registruotos 257 asociacijos, viešosios įstaigos, veikia apie 140 įvairių sričių nevyriausybinių organizacijų [23]: Šaulių sąjunga, nepartinė Liberalaus jaunimo organizacija, „Interact“ klubas ir kt. [24]. Tauragės rajone veikia 35 bendruomenių namai, siūlantys įvairias veiklas kaimo vietovėse [25], bei septyni – Tauragės mieste [26]. Savivaldybė vykdo „Bendruomenių rėmimo programą“, o bendruomeniniams projektams įgyvendinti skiria atitinkamą biudžetą (2026 m. tam buvo numatyta 213 000 Eur) [27]. Tauragės rajono gyvenimui svarbios šiuo metu įgyvendinamos iniciatyvos: „Globali Tauragė“, „Žaliasis regionas“ ir kt. 
Ekonominė aplinka
Tauragės rajone ir mieste ekonominė situacija tam tikrais aspektais yra geresnė nei apskritai Tauragės regione, tačiau prastesnė nei šalies vidurkis. Remiantis Valstybės duomenų agentūros duomenimis, Tauragės apskrities BVP pastaraisiais metais nesmarkiai, bet nuosekliai augo – nuo 1 005,7 mln. Eur (2021 m.) iki 1 443,7 mln. Eur (2024 m.). 2024 m. tai sudarė 1,8 proc. Lietuvos BVP – mažiausią dalį iš visų apskričių. 2024 m. BVP vienam gyventojui buvo 16,0 tūkst. Eur – tai sudarė 58,5 proc. šalies vidurkio, o Tauragės rajonas pagal šį rodiklį užėmė septintą vietą tarp visų apskričių [28].
Tiesioginės užsienio investicijos pastaraisiais metais Tauragės rajono savivaldybėje taip pat augo – nuo 67,20 mln. Eur (2020 m.) iki 71,61 mln. Eur (2024 m.); savivaldybė pagal šį rodiklį užėmė pirmą vietą tarp kitų Tauragės apskrities savivaldybių [29]. Tiesioginės užsienio investicijos, tenkančios vienam gyventojui, 2024 m. sudarė 1 920 Eur; pagal šį rodiklį Tauragės rajono savivaldybė buvo antroje vietoje Tauragės apskrityje.
Tauragės rajonas pasižymi pramonės plėtra. Čia įsikūrė daugiau kaip 15 užsienio kapitalo įmonių, veikia Tauragės industrinis parkas [30]. Taip pat rajono ekonomiką apibrėžia didmeninė ir mažmeninė prekyba bei automobilių remontas. Tauragės rajono savivaldybė savo ruožtu vykdo investicijų skatinimo politiką, orientuotą į žaliąją ekonomiką (klimato neutralumą), aukštą pridėtinę vertę kuriančią pramonę bei funkcinį bendradarbiavimą su kaimyninėmis savivaldybėmis.
Tauragės rajono savivaldybėje 2026 m. liepos mėn. buvo registruoti 1 655 nedirbantys asmenys; 2025 m. liepos mėn. – 1 970; 2024 m. liepos mėn. – 1 929; 2023 m. liepos mėn. – 1 904. Nors nedarbo lygis šiemet kiek krito, pastarųjų metų duomenys rodo, kad iš principo jis išliko stabilus.
Kultūra
Kultūros įstaigų ir veikėjų tinklas
Tauragės rajono savivaldybėje veikia gan plačiai išplėtotas biudžetinių kultūros įstaigų tinklas, užtikrinantis bazinių kultūros paslaugų pasiskirstymą ir prieinamumą rajone. Savivaldybėje veikia: Tauragės kultūros centras su 14 teritorinių padalinių bei Lengvosios muzikos orkestru, Tauragės krašto muziejus „Santaka“ su padaliniais (Skaudvilės krašto muziejus, Tremties ir rezistencijos muziejus, Alfonso Čepausko dailės galerija, Norkaičių etnocentras), Tauragės rajono savivaldybės Birutės Baltrušaitytės viešoji biblioteka su dviem miestų ir 22 kaimų filialais, Skaudvilės kultūros centras bei Tauragės turizmo ir informacijos centras. 
Nepriklausomas kultūros laukas Tauragės rajono savivaldybėje yra ribotas. Čia vyksta keli žinomi festivaliai (pvz., Tarptautinis Tauragės muzikos festivalis, tarptautinis festivalis „Džiazo dienos Tauragėje“), veikia pavienės organizacijos. Taigi vietos kultūros laukas stipriai priklauso nuo rajono savivaldybės veiklos ir krypties. Menininkų skaičius Tauragėje nėra didelis – 2024 m. čia gyveno 25 iš 70-ies menininkų, įsikūrusių Tauragės apskrityje [31]. Palyginus su kitomis rajonų savivaldybėmis, kuriose yra panašus gyventojų skaičius, matyti, kad Tauragėje gyvena apie perpus mažiau menininkų. Plg.: Telšių r. savivaldybėje – 59, Jonavos r. – 49, Kretingos r. – 54, Šilutės r. – 42. Nedidelis kultūros NVO veikėjų bei menininkų skaičius gali lemti ir mažesnę kultūros paslaugų įvairovę (kaip gerąją praktiką verta paminėti festivalį „Kvadratu“, skirtą šiuolaikinio meno sklaidai Tauragėje).
Kultūros plėtros kryptys rajone
2022 m. savivaldybių kultūros indekse Tauragės rajono savivaldybė užima 51-ą vietą (plg. kitas Tauragės apskrities savivaldybes: Jurbarko r. – 23, Šilalės r. – 29, Pagėgių r. – 53) [32]. Prasčiausiai Tauragės rajono savivaldybė pasirodė kultūros makroekonomikos bei kultūros organizacijų subindeksuose. Geriausiai – kultūros paveldo bei dalyvavimo kultūroje, socialinio kapitalo ir finansavimo kultūrai subindeksuose. 
Pagrindinės Tauragės rajono savivaldybės kultūros lauko tematinės kryptys išryškėja pažvelgus į: teikiamą finansavimą kultūrai, prioritetinius savivaldybei renginius bei savivaldybei pavaldžioms kultūros įstaigoms keliamus tikslus.
Finansavimo dalis, skiriama kultūrai nuo bendro Tauragės rajono savivaldybės metinio biudžeto, pastaraisiais metais šiek tiek sumažėjo. 2025 m. ši dalis siekė 4,87 proc., 2023-iaisiais – 4,95 proc., o 2021-aisiais – 5,28 procento [33]. Tam įtakos turėjo ir savivaldybės siekis mažinti administracinę naštą, tad dalis lėšų buvo tiesiogiai skiriamos pavaldžioms kultūros įstaigoms [34]. Tauragės rajono savivaldybė turi keturias finansavimo programas, skirtas kultūros sektoriui. Savivaldybė remia aukštų rezultatų pasiekusius meno kūrėjus ir kolektyvus, kultūros renginių bei viešųjų renginių organizavimą [35]. Per programą „Iniciatyva Tauragei“ prisidedama prie sėkmingų projektų, kurie buvo finansuoti ne savivaldybės biudžeto lėšomis, bet iš kitų fondų ar šaltinių, taip siekiant pritraukti finansavimą į rajoną. Finansavimo programos yra atviros įvairių sričių kultūros ir meno atstovams ir tokiu būdu skatina kultūrinės ir meninės raiškos įvairovę. Kita vertus, dalies finansavimo programų tvarkos aprašai nenurodo konkrečių tematinių prioritetų veiklų finansavimui, taigi neišnaudojamos galimybės savivaldybei labiau formuoti kultūros lauko prioritetus. Vienas iš teminių prioritetų, išryškėjusių finansavimo programų tvarkos aprašuose, yra tarptautiškumas. Meno kūrėjų ir kolektyvų skatinimo programa apdovanoja už pasiekimus tarptautiniuose konkursuose ar festivaliuose [36].
Tauragės rajono savivaldybė taip pat remia prioritetinius renginius. 2026 m. jų buvo šešiolika. Šie renginiai apima valstybines šventes (pvz., Vasario 16-osios, Kovo 11-osios minėjimus), tradicines bei miesto šventes (pvz., Jonines, miesto šventę „Tauro ragas 2026“) bei bendruomenei svarbius įvykius (pvz., Rugsėjo 1-osios, eglutės įžiebimo šventę). Tokie numatyti prioritetiniai renginiai prisideda prie rajono savivaldybės gyventojų pilietiškumo, kultūrinio tapatumo bei bendruomeniškumo puoselėjimo. Prioritetinių renginių sąraše taip pat išskirti kultūriniai renginiai: „Kultūros pavasaris 2026“, Muzikos diena, festivalis „Prie garažų“, džiazo festivalis, Tarptautinis Tauragės muzikos festivalis, menų festivalis „Kvadratu“, „Jūra tekanti kultūra“. Pastaraisiais metais nutrūko jaunimo organizuoto festivalio „Menų festas“ veikla, kuris anksčiau taip pat buvo įtrauktas į prioritetinių renginių sąrašą.
Iš Tauragės rajono savivaldybei pavaldžių kultūros įstaigų veiklos matyti, kad Tauragės kultūrinis laukas yra platus, dinamiškas ir apima skirtingas, bet viena kitą papildančias sritis – nuo istorinės atminties saugojimo, šiuolaikinio ir profesionalaus meno sklaidos iki bendruomenės edukacijos ar populiariosios kultūros. 
Tauragės krašto muziejus „Santaka“ yra daugiasritė įstaiga, orientuota į krašto atminties saugojimą, istorinio paveldo tyrimus bei sklaidą, etnografijos ir etnokultūros puoselėjimą, profesionalaus meno (fotografijos ir menų sintezės, vaizduojamojo meno ir jo istorijos) sklaidą bei tremties ir rezistencijos istoriją [37]. Muziejus rengia parodas, edukacijas, įvairius renginius, skirtus supažindinti su Tauragės krašto istorija [38]. Siekdamas įtvirtinti pagrindines savo veiklos kryptis ir prioritetus, 2026 m. muziejus rengia veiklos strategiją. Ši strategija turėtų apimti šias temas: rinkinių komplektavimas, saugojimas ir skaitmeninimas; auditorijų plėtra; renginiai, parodos ir edukacijos; infrastruktūros gerinimas bei muziejaus kompetencijų auginimas.
Muziejus taip pat puoselėja šiuolaikinį meną, veikia netradicinėse erdvėse. Pavyzdžiui, muziejus organizuoja meno festivalį „Kvadratu“, kurio tikslas – jungti įvairius meno žanrus. 2025 m. šešis mėnesius trukusiame festivalyje dalyvavo daugiau kaip penkiolika Lietuvos menininkų, veikė devynios parodos visame mieste (viešosiose erdvėse ir galerijose), buvo surengti penki gyvi pasirodymai, koncertai, filmų peržiūros [39]. Muziejus taip pat turi fotografijos galeriją ir parodines erdves, kuriose gali būti eksponuojamas šiuolaikinis menas.
Vykdydamas veiklą, muziejus susiduria su tam tikrais iššūkiais: šiuolaikinių standartų neatitinkančios ekspozicijos, žmogiškųjų išteklių stygius, auditorijos pritraukimas į meno renginius [40]. Siekiant plėsti auditoriją ir pritraukti asmenis, kurie įprastai nėra kultūros renginių lankytojai, dalis festivalio „Kvadratu“ veiklų vyksta ir gyvenamuosiuose rajonuose. Kad pritrauktų kitas auditorijas, pavyzdžiui, jaunimą ar moksleivius, muziejus taip pat vykdo integruotas pamokas. Vis dėlto susiduriama su sisteminiais iššūkiais (laiko stoka, ugdymo programų nesuderinamumas su muziejaus edukacijomis ar parodomis), kurie apriboja mokytojų dalyvavimą tokiose pamokose [41].
Tauragės rajono savivaldybės Birutės Baltrušaitytės viešoji biblioteka teikia gyventojams kultūros, informacijos ir viešosios interneto prieigos paslaugas, vykdo kraštotyros, sociokultūrinės edukacijos, skaitymo skatinimo, informacinio raštingumo ir kitas su bibliotekų veikla susijusias neformaliojo švietimo programas ir projektus [42]. 2025 m. biblioteka organizavo tokius renginius kaip „Poezijos pavasaris“, „Prie garažų“, konkursą „Tauragės metų knyga 2024“, knygų pristatymus, jaunimui skirtus renginius, vasaros skaitymo akciją „Vasara su knyga“, lėlių teatrų šventę „Džiugena“, vaikų vasaros stovyklą „Pozityvumo tiltas“ ir kt. Biblioteka taip pat dalyvauja „Socialinio recepto“ programoje. 
Be to, biblioteka aktyviai plėtoja tvarumo tematiką: organizuojamos Žemės dienos šventės, veikia knygų mainų bibliotekėlės, rengiamos sėklų ir daigų mainytuvės [43]. Bibliotekoje įsteigtas Energetinių patarimų resursų centras, teikiantis gyventojams konsultacijas, pavyzdžiui, apie saulės elektrinių įrengimą, vykdomos edukacijos tvarumo klausimais. Artimiausioje ateityje numatoma stiprinti partnerystes, aktyviau įtraukti jaunimą ir įgyvendinti naujas iniciatyvas, plečiančias bibliotekos veiklą. Kad bibliotekos paslaugos taptų dar prieinamesnės, Tauragės rajono strateginiame plėtros plane numatoma įsigyti elektrinį bibliobusą, kuriuo būtų galima pasiekti atokesnes rajono vietoves. Pagrindiniai bibliobuso tikslai – knygų išdavimas, informacijos prieinamumo didinimas, skaitmeninio raštingumo ugdymas ir kultūrinių veiklų plėtra. 
Šiuo metu biblioteka susiduria su tam tikrais iššūkiais – trūksta jaunimui pritaikytų erdvių ir žmogiškųjų išteklių, o jaunimo įsitraukimas išlieka menkas. Siekiant sudominti jaunesnę auditoriją, kuriamos modernesnės veiklų formos ir infrastruktūra – pavyzdžiui, bibliotekoje įkurta tinklalaidžių studija, atvira visiems lankytojams. Kad būtų galima modernizuoti bibliotekos patalpas, įrengti atskiras erdves jaunimui bei plėsti bibliotekos paslaugas, reikėtų perkelti Tauragės miesto filialo veiklas į tam tinkamesnį pastatą (pavyzdžiui, į buvusius Tauragės banko rūmus). 
Tauragės kultūros centro pagrindinės veiklos sritys apima kūrybinę, edukacinę, meninę ir pramogų organizavimo veiklą, kultūrinį švietimą, kino filmų rodymą, sąlygų profesionalaus meno sklaidai sudarymą [44]. Tauragės rajono kultūros centras šiuo metu turi keturiolika padalinių, kurių aktyvumas (priklausomai nuo bendruomenės dydžio) skiriasi – vieni veikia intensyviau, kiti vykdo mažiau veiklų. Kultūros centre taip pat veikia Tauragės atlikėjus vienijantis Lengvosios muzikos orkestras – pirmasis tokio pobūdžio kolektyvas Lietuvos kultūros centruose [45]. 
Kultūros centras ne tik organizuoja tradicinės kultūros renginius bei edukacijas, bet ir vykdo profesionalaus meno sklaidos projektus. Pavyzdžiui, 2025 m. buvo parodytas Valstybinio ansamblio „Lietuva“ šokio spektaklis „Žemaitė N.18(0)“, penki agentūros „Lithuanian Shorts“ trumpametražiai filmai senjorams ir naujas virtualios realybės filmas „Pasaulių sutvėrimas“; vyko švedų šiuolaikinio cirko artistų „två/du“ pasirodymas bei kiti renginiai [46]. Kultūros centro veiklai įtakos turi ir rajono vykdoma tvarumo politika. Kultūros centras įgyvendina tvarumo iniciatyvas, pavyzdžiui, sodininkystės projektus, kurie skatina sąmoningesnį požiūrį į kultūrą ir aplinką [47]. Siekiama ugdyti ir pačius mažiausius žiūrovus – rodomi spektakliai kūdikiams.
Vienas pagrindinių Tauragės kultūros centro iššūkių yra specialistų stygius [48]. Šiuo metu dalis kultūros ir meno darbuotojų, tokių kaip choreografai ar chorvedžiai, atvyksta dirbti iš kitų Lietuvos miestų. Specialistus sunku pritraukti dėl nepakankamai motyvuojančio atlygio. Situaciją dar labiau apsunkina visuomenės senėjimas bei jaunų kultūros ir meno profesionalų stoka rajone. Nors 2025 m. buvo atlikti tam tikri kultūros centro infrastruktūros modernizavimo darbai (modernizuota Kultūros rūmų apšvietimo sistema, įsigyta nauja profesionali didžiosios scenos apšvietimo įranga, atliktas kosmetinis pastato pamatų remontas) [49], siekiant užtikrinti aukštus paslaugų teikimo standartus reikėtų atnaujinti didžiąją salę, modernizuoti sceną ir įsigyti šiuolaikinę kino aparatūrą [50]. 
Tauragės rajono Skaudvilės kultūros centro tikslas – „puoselėti etninę kultūrą, išlaikyti ir tęsti krašto tradicijas, mėgėjų meną, kurti menines programas, plėtoti šviečiamąją (edukacinę), pramoginę veiklą, tenkinti bendruomenės kultūrinius poreikius, organizuoti profesionalaus meno sklaidą“ [51]. Skaudvilės kultūros centras turi keturis struktūrinius padalinius ir veikia Skaudvilės ir Batakių seniūnijų teritorijose. Tai naujai sukurtas kultūros centras, atliekantis aktyvų vaidmenį Skaudvilės ir Batakių kultūriniame gyvenime. Centras aktyviai bendradarbiauja su aplinkinėmis socialines paslaugas teikiančiomis įstaigomis (pvz., Adakavo socialinių paslaugų namais, Tauragės rajono „Karšuvos“ mokykla, Skaudvilės grupinio gyvenimo namais). Taip centras prisideda prie asmenų iš socialiai pažeidžiamų kontekstų įsitraukimo į kultūrines veiklas. Skaudvilėje taip pat veikia „Atvira jaunimo erdvė“ ir jaunimo klubas „Feniksas“ – su jais centras drauge organizuoja renginius. Auditorija, kurią sunkiausia pritraukti, – tai dirbantys suaugę asmenys, kurie nesilanko centro renginiuose dėl laiko stokos arba renkasi jiems patrauklesnius renginius kituose miestuose [52].
Esminiai iššūkiai, su kuriais susiduria Skaudvilės kultūros centras, yra lankytojų pritraukimas į populiariosios kultūros renginius (2025 m. dalis koncertų buvo atšaukti dėl neišpirktų bilietų) ir dvigubas atlikėjų apmokestinimas (kultūros centrui už bilietų platinimą bei seniūnijai už patalpų nuomą) [53]. Be to, reikėtų renovuoti pagrindinę kultūros centro salę (atnaujinti kėdžių išdėstymą, įrengti pakilimą), taip pat trūksta patalpų repeticijoms, nes patalpomis kultūros centras dalinasi su bendruomenėmis. Kultūros centro infrastruktūra taip pat galėtų būti išplėtota, o vidinis kiemas pritaikytas renginiams, edukacijoms. 
Kultūros prieinamumas 
Rajone veikiančios kultūros įstaigos susiduria su tam tikrais infrastruktūriniais iššūkiais, ribojančiais paslaugų prieinamumą. Kultūros įstaigų infrastruktūros pritaikymas asmenims su negalia yra netolygus: labiau pritaikytos yra mieste esančios kultūros įstaigos, muziejai, o penkių iš dvidešimties kaimo kultūros centrų vidaus patalpos yra nepritaikytos asmenų su negalia poreikiams [54]. Kai kurie bibliotekų padaliniai taip pat yra įsikūrę antruose aukštuose, todėl sunkiau vaikščiojantiems ar negalią turintiems žmonėms patekti į juos sudėtinga [55]. 
Kultūros geografinio prieinamumo rajone požiūriu Tauragės rajono savivaldybėje veikiantis kultūros įstaigų tinklas yra gan platus ir pasiskirstęs tiek po miestus, tiek kaimiškose vietovėse. Teigiamai prie kultūros paslaugų prieinamumo prisideda pigus viešasis transportas, leidžiantis keliauti Tauragės regione. Vis dėlto, mažėjant gyventojų skaičiui Tauragės rajone ir kai kuriose kaimiškose vietovėse, kultūros paslaugų irgi mažėja – pavyzdžiui, 2023 m. buvo uždarytas viešosios bibliotekos Norkiškės filialas [56].  
Rajone taip pat trūksta patogios ir modernios sporto ir kultūros veiklų infrastruktūros; šiam tikslui Tauragės rajone yra statomas daugiafunkcis sporto ir kultūros centras [57]. Siekiant plėsti bibliotekos paslaugų spektrą, planuojama dalį bibliotekos veiklų perkelti į kitą pastatą (pvz., Tauragės banko rūmus). Taip pat rajone nėra kino teatro, užtikrinančio kino pasiekiamumą rajone. Remiantis atliktos apklausos duomenimis, kino teatras buvo dažniausiai respondentų minima erdvė, kurios trūksta rajone (47,1 proc., N = 172) [58]. Kitos erdvės, kurių trūko, buvo lauko kultūrinė erdvė (23,3 proc.) bei koncertų salė (22,7 proc.).
Kultūros paveldas 
2022 m. savivaldybių paveldosauginiame indekse Tauragės rajono savivaldybė užėmė 20 vietą [59]. Nors šis įvertinimas gan aukštas, kultūros paveldas nėra savivaldybės stiprybė: dalis rajono paveldo yra išnykusi; Tauragės miestas neturi senamiesčio; paveldo objektus būtina atnaujinti ir pritaikyti lankytojų reikmėms [60]. Taip pat apie trečdalis (31,6 proc.) kultūros srityje dirbančių asmenų mano, kad paveldosaugos procesai savivaldybėje nėra efektyvūs [61].
Verta pažymėti, kad savivaldybė stengiasi šią sritį stiprinti: įsigijo buvusį banko pastatą Tauragės mieste; taip pat yra ketinimų įsigyti kitų paveldo objektų (pvz., Kreivėnų malūną) [62]. Kita vertus, Tauragės rajono savivaldybės kultūrinės tradicijos ir etnografijos paveldas nėra visapusiškai išplėtoti ir atskleisti. Kultūros įstaigų rengiamose parodose, edukacijose ir kitose veiklose dažniausiai atsispindi žemaitiškas rajono paveldas ir tradicijos [63]. Tačiau kitas rajono kultūros paveldas (pvz., Mažosios Lietuvos tradicijos ar liuteronų paveldas) yra atskleidžiamas rečiau. Per Tauragės rajono savivaldybės teritoriją eina dalis nacionalinio „Vėtrungių kelio“, padedančio pažinti jūrinį ir pamario kultūros paveldą [64]. 
Kultūros paveldo srityje matyti daug potencialo pritaikyti ir įveiklinti kultūros paveldo objektus, atskleisti įvairias Tauragės rajono tradicijas bei sujungti jas į bendrą krašto pasakojimą ir naratyvą.
Dalyvavimas kultūroje
2026 m. Lietuvos gyventojų dalyvavimo kultūroje ir pasitenkinimo kultūros paslaugomis tyrimas [65] atskleidė, kad 52 proc. Tauragės apskrityje gyvenančių respondentų (N = 98) dalyvauja kultūrinėje ar kūrybinėje veikloje (plg. 2023 m. tokie respondentai sudarė 42 proc.). Tarp neužsiimančių kūrybine ir (ar) kultūrine veikla 28 proc. būtų linkę užsiimti scenos menais (plg. su 19 proc. Lietuvos mastu); 23 proc. – architektūra, vaizduojamaisiais menais ir amatais (plg. su 15 proc. Lietuvos mastu); 11 proc. – kultūros paveldo veikla (plg. su 7 proc. Lietuvos mastu). Tauragės apskrities skaičius yra reikšmingiausias iš visų kitų regionų. Iš kultūrinėje veikloje nedalyvaujančių Tauragės apskrities respondentų 42 proc. norėtų savanoriauti ar dalyvauti socialinėje veikloje (plg. su 26 proc. Lietuvos mastu). 61 proc. Tauragės apskrities gyventojų (toks pat rodiklis kaip ir 2023 m.) yra patenkinti kultūros paslaugų prieinamumu (plg. su 72 proc. šalies mastu). Dažniausios kliūtys įsilieti į kultūrinį gyvenimą yra: laiko stoka (43 proc.), neįdomu ar kiti interesai (27 proc.), per brangu (26 proc.). Apskritai paėmus, toliau auga pasitenkinimo kultūros paslaugų kokybe rodiklis: 2026 m. 83 proc. respondentų buvo ja patenkinti (2023 m. – 62 proc.).
2026 m. „The Critical“ vykdytos apklausos metu išryškėjo panašios tendencijos [66]. Dauguma atsakiusiųjų gan aktyviai dalyvavo Tauragės rajono kultūroje. 54,7 proc. respondentų kartais lankėsi rajone vykstančiuose renginiuose, o 49,4 proc. atsakė, kad domisi rajono kultūra. Lankymasis kultūros renginiuose buvo dažniausia laisvalaikio praleidimo forma (63,4 proc.). Kitos dažnos laisvalaikio formos: laikas gamtoje (58,1 proc.), knygų skaitymas (55,8 proc.), laikas kartu su vaikais, šeima (54,1 proc.).
Beveik pusė apklaustųjų buvo aktyvūs kultūros vartotojai – 48,8 proc. lankėsi kultūros renginiuose bent kartą per mėnesį. 

Šaltinis: „The Critical“ vykdyta apklausa, 2026 m., N = 172.

Tie, kurie renginiuose lankėsi retai, kaip pagrindines to priežastis įvardijo laiko stygių (47,3 proc.), aktualių renginių stoką (32,7 proc.), finansines priežastis (30 proc.). Taip pat buvo paminėtas jaunimui skirtų renginių trūkumas, nuovargis po darbo, žema kultūros renginių kokybė. Dažniausiai Tauragės rajono gyventojas kultūros renginiams išleido 16–20 Eur (19,8 proc.) arba 21–30 Eur (18 proc.) per mėnesį. Didelė dalis atsakiusiųjų (16,3 proc.) neišleido nieko. Verta paminėti, kad didžioji dalis apklausos respondentų gyveno Tauragės mieste.
Lankytojų skaičius Tauragės krašto muziejuje „Santaka“ pastaraisiais metais mažėjo – nuo 26 404 lankytojų 2023 m. iki 20 436 lankytojų 2025-aisiais [67]. Taip pat mažėjo edukaciniuose užsiėmimuose dalyvavusių asmenų skaičius (2023 m. – 9549, o 2025 m. – 7596). Lankytojų mažėjimą galima sieti su keliais veiksniais: 2019 m. muziejus buvo atnaujintas ir pasibaigus COVID-19 pandemijos ribojimams daugiau lankytojų norėjo aplankyti muziejų; sumažėjo turistų iš Rusijos; 2023-iaisiais Tauragė buvo Lietuvos kultūros sostinė, tad šie metai išsiskyrė didesniu renginių bei edukacijų lankytojų skaičiumi. 2025 m. muziejuje buvo surengti 395 edukaciniai užsiėmimai, įvyko 64 renginiai [68]. (Plg. 2024 m. surengti 433 edukaciniai užsiėmimai, įvyko 107 renginiai [69].)

Šaltinis: 2020–2024 m. informacija – Tauragės krašto muziejaus „Santaka“ suteikti duomenys. 2025 m. informacija – Lietuvos Respublikos kultūros ministerija, muziejų statistika. Prieiga internetu: https://statistika.lrkm.lt/muzieju-veiklos-statistika/pradzia/17 
Tauragės rajono savivaldybės Birutės Baltrušaitytės bibliotekoje matyti nuoseklus registruotų vartotojų mažėjimas – nuo 7 720 (2020 m.) iki 6 317 (2024 m.); iš jų 23,5 proc. buvo vaikai iki 13 metų [70]. Vis dėlto, nors vartotojų skaičius ir mažėjo, apsilankymų bibliotekoje skaičius augo. 2024 m. rajono bibliotekose surengti 533 mokymai; 466 iš jų buvo skirti medijų ir informaciniam raštingumui. Iš viso mokymuose dalyvavo 1008 dalyviai; 858 iš jų – kompiuterinio raštingumo mokymuose.

Šaltinis: Tauragės rajono savivaldybės Birutės Baltrušaitytės viešosios bibliotekos 2020, 2021, 2022, 2023, 2024 m. veiklos ataskaitos. Prieiga internetu: https://tauragevb.lt/veiklos-sritys/25#c-10/t-45
Pozityvi tendencija matyti ir Tauragės kultūros centre. Centro lankytojų skaičius mėgėjų meno koncertuose, spektakliuose, kituose renginiuose augo nuo 63 141 (2024 m.) iki 81 892 (2025 m.) [71]. Etnokultūros renginių lankytojų skaičius taip pat augo – nuo 4 025 (2024 m.) iki 4 292 (2025 m.). Didėjo ir organizuojamų renginių skaičius. Palyginti su 2024-aisiais, 2025 m. mėgėjų meno kolektyvų skaičius Tauragės kultūros centre sumažėjo (nuo 54 iki 36). Viena iš priežasčių – kultūros centro restruktūrizacija ir naujos įstaigos (Skaudvilės kultūros centro) suformavimas. 2025 m. meno kolektyvų, studijų, būrelių, klubų ir kt. repeticijose bei užsiėmimuose dalyvavo 31 790 dalyvių. 
2024 m. apklausa apie gyventojų pasitenkinimą Tauragės kultūros įstaigų organizuojamų renginių kokybe (N = 136) parodė, kad didžioji dalis apklaustųjų (55 proc.) renginius vertino teigiamai ir tik 4 proc. – neigiamai [72]. Respondentams labiausiai trūko koncertų, spektaklių, susitikimų su žymiais žmonėmis. 2026 m. apklausa atskleidė panašią tendenciją: 52,3 proc. respondentų manė, kad kultūriniai renginiai atliepia jų poreikius, o 72,6 proc. – kad informacija apie kultūrinius renginius yra lengvai pasiekiama [73]. Respondentams labiausiai trūko kino seansų (39 proc.), tarptautinių festivalių (30,8 proc.), festivalių ir koncertų (29,1 proc.). Kiti atsakymų variantai apėmė gatvės meną ir instaliacijas, menų festivalį, pažintinę mokomąją veiklą, kokybiško turinio spektaklius ir kitus renginius.
Turizmas
Tauragės rajono savivaldybė pasižymi turistiniu potencialu – jos teritorijoje gausu gamtinių rekreacinių išteklių (upių ir upelių slėnių, miškų, natūralaus gamtinio kraštovaizdžio). Didžiausią saugomų teritorijų plotą rajone sudaro Pagramančio regioninis parkas ir Viešvilės rezervatas. Savivaldybėje taip pat yra kultūrinių išteklių: archeologinio paveldo (23 piliakalniai ir senkapiai ir kt.), urbanistinio ir architektūrinio paveldo (pvz., bažnyčios, Antrojo pasaulinio karo laikų įtvirtinimai, Tauragės pilis [74]). Šie objektai galėtų tapti kultūrinių maršrutų vystymo atspirties tašku [75].
Vis dėlto pažymėtina, kad rajone nėra išnaudotas turimas rekreacinių bei paveldo objektų potencialas: trūksta turizmo maršrutų infrastruktūros (dviračių ir pėsčiųjų trasų, kempingų ir pan.), patogesnio turizmo objektų darbo laiko, aktyvesnės turizmo rinkodaros. Remiantis 2024 m. „Keliauk Lietuvoje“ turizmo infrastruktūros vertinimu, bendras savivaldybės objektų infrastruktūros vertinimo vidurkis yra 57 proc. (nacionalinis vidurkis – 64 proc.) [76]. Geriausiai (daugiau kaip 80 proc.) įvertinti buvo Tauragės taurų nuotykių parkas, Tauragės pilis ir krašto muziejus „Santaka“ [77]. Žemesnį balą gavę objektai (pvz., Tauragės dvarvietė, Plynosios aukštapelkės pažintinis takas, pažintinis pėsčiųjų ar dviračių takas, Tauragės geležinkelio stotis, Pagramančio piliakalnis, apžvalgos aikštelė ar bokštas, Genių atodanga) buvo visiškai arba menkai pritaikyti neįgaliesiems ir šeimoms su vaikais; juose nebuvo tualetų. Šiame tyrime Tauragės pilis ir krašto muziejus yra išskiriami dėl lauke įkurtos patrauklios infrastruktūros: lauko galerijos, kavinukės, meno mokyklos, skvero su scena ir žiūrovų erdve. 
Turizmo centras yra pagrindinė institucija, kuri turėtų pristatyti rajono turistinius objektus ir paslaugas. Remiantis „Keliauk Lietuvoje“ atliktu tyrimu, bendras Tauragės turizmo ir informacijos centro vertinimas 2024 m. buvo 66 proc. (nacionalinis vidurkis – 79 proc.) [78]. Pažymėtina, kad Tauragės turizmo ir informacijos centro lokacija (autobusų stotis) nėra patraukli turistams (bendras laukiamasis bei tualetas su autobusų stotimi) [79]. Pastaraisiais metais keitėsi turizmo ir informacijos centro valdysena: anksčiau centras priklausė Tauragės krašto muziejui „Santaka“, o nuo 2026-ųjų Tauragės turizmo funkciją perėmė Tauragės rajono savivaldybės administracija.
Rajone didėja apgyvendinimo įstaigų skaičius. 2023 m. jų buvo 15, 2024 m. – 27, 2025 m. – 20 [80]. Turistų, apsistojusių rajono apgyvendinimo įstaigose, skaičius pastaraisiais metais po truputį krito: 2023 m. – 891 asmuo, 2024 m. – 791, 2025 m. – 486 asmenys [81]. Verta paminėti, kad ši oficiali statistika neapima vienadienių lankytojų, kurie lankosi rajono įstaigose ar renginiuose be nakvynės.

SSGG analizė
	Stiprybės

	· Išplėtotas pagrindinių kultūros įstaigų tinklas su padaliniais (muziejus, kultūros centras, biblioteka)
· Rajone veikia plataus profilio kultūros įstaigos (pvz., Tauragės krašto muziejus „Santaka“ – ne tik muziejus, bet ir daugiafunkcė įstaiga su stipria šiuolaikinio meno funkcija)
· Tauragės krašto muziejus „Santaka“ – didžiausias muziejus regione
· Turistinis potencialas – Tauragės rajone gausu gamtos, rekreacinių, kultūrinių išteklių ir objektų
· Tauragės krašte gausu etnografinių, kultūrinių, religinių tradicijų ir pasakojimų (pvz., žemaitiškos tradicijos, Skaudvilės kleckai, liuteronų istorija, muitinės naratyvas, Vilko vaikų istorija) 
· Vyksta tarptautiniai festivaliai (tarptautinis Tauragės muzikos festivalis, „Džiazo dienos Tauragėje“)
· Vyksta festivaliai, skatinantys alternatyvią kultūrą ir aukštos meninės vertės kultūrą (pvz., festivalis „Kvadratu“, „Prie garažų“)
· Didelė dalis Tauragės rajono gyventojų (ypač Tauragės mieste) – aktyvūs kultūros vartotojai, o kultūrinis gyvenimas rajone paprastai vertinamas pozityviai
· Aktyvus bendruomenių gyvenimas: veikia įvairios bendruomeninės organizacijos

	Silpnybės

	· Trūksta infrastruktūros, skirtos tam tikroms kultūros ir meno sritims (pvz., kinui, teatrui, šokiui, cirkui)
· Netolygus kultūros įstaigų infrastruktūros pritaikymas asmenims su negalia
· Nėra bendro krašto naratyvo ir įvairias rajono istorijas jungiančio pasakojimo
· Rajono kultūros paveldo atskleidimas – dalis paveldo sunykę
· Mažėjantis dalyvavimas kultūroje (pvz., mažėjantis muziejų lankytojų skaičius)
· Menkas kai kurių auditorijų segmentų (jaunimo, suaugusiųjų) įsitraukimas į kultūrines veiklas
· Sisteminiai iššūkiai, siekiant pritraukti mokinius į edukacijas, kultūrines veiklas (stinga kultūrinių kompetencijų, integruotų pamokų modelio bendrajame ugdyme)
· Silpnas kultūros ir kūrybinių industrijų, NVO sektorius – mažai menininkų, palyginti su kitomis panašaus dydžio rajonų savivaldybėmis 
· Prastesnė nei kitose savivaldybėse kultūrinė situacija (51-a vieta 2022 m. savivaldybių kultūros indekse)
· Patikimų duomenų apie gyventojų pasitenkinimą kultūra ir požiūrį į kultūrą Tauragėje stoka

	Grėsmės

	· Nepalanki demografinė situacija ir gyventojų skaičiaus mažėjimas
· Kvalifikuotų kultūros darbuotojų ir  menininkų skaičiaus mažėjimas rajone
· Auditorijų susidomėjimo kultūros renginiais ir veiklomis mažėjimas
· Dėl nepriežiūros sunykęs krašto kultūros paveldas


	Galimybės

	· Tvaraus ir lėtojo kultūrinio turizmo vystymas, plėtojant turizmo infrastruktūrą
· Prisijungimas prie tarptautinių tinklų ar projektų (pvz., Europos kultūros sostinė)
· Kultūros paveldo puoselėjimas per istorinių pastatų įsigijimą ir pritaikymą kultūrinėms, lankytojų reikmėms
· Rajono istorijos pasakojimo sukūrimas jungiant naujas ar mažiau ištyrinėtas istorijas 
· Sisteminių iššūkių panaikinimas integruotų pamokų kūrimui kultūros įstaigose 
· Didėjantis kultūros indėlis į tvarią Tauragės rajono vystymosi kryptį
· Naujų ir inovatyvių kultūros produktų kūrimas ir plėtra, pasitelkiant naujas technologijas
· Menininkų ir kūrėjų pritraukimas į rajoną kurti ir vykdyti iniciatyvas
· Atnaujinta ir modernizuota kultūros įstaigų infrastruktūra, galinti pritraukti naujus lankytojus (pvz., kultūros centro salės pritaikymas filmų rodymui, muziejaus ekspozicijų atnaujinimas)



Išvados
Savivaldybė aktyviai remia kultūros sektorių per biudžeto asignavimus ir keturias finansavimo programas, skirtas meno kūrėjams, kolektyvams bei viešųjų renginių organizavimui. Rajone taip pat veikia platus biudžetinių įstaigų tinklas, užtikrinantis bazinių kultūros paslaugų prieinamumą. Čia išsiskiria Tauragės krašto muziejus „Santaka“, kuris veikia kaip daugiasritė įstaiga, jungianti istorinės atminties saugojimą ir profesionalų meną. Vis dėlto mažas nepriklausomų menininkų skaičius bei ribotas NVO sektorius daro vietos kultūrą stipriai priklausomą nuo savivaldybės strateginės krypties.
Kultūros įstaigos sėkmingai integruoja rajono vykdomą tvarumo politiką į savo veiklas. Pavyzdžiui, viešoji biblioteka plėtoja Energetinių patarimų resursų centrą bei kitas tvarumą skatinančias iniciatyvas. Kultūros įstaigos jau dabar aktualizuoja tvarumo temą savo veikloje – tai rodo jų veiklos suderinamumą su platesne rajono strategija. Tokio pobūdžio iniciatyvas galima toliau plėtoti ir tokiu būdu suteikti rajono kultūros įstaigoms galimybę tapti šios srities lyderėmis regione bei Lietuvoje.
Tauragės kultūros įstaigos susiduria su auditorijų pritraukimo iššūkiais, specialistų ir tinkamos infrastruktūros stoka. Nors bendras gyventojų pasitenkinimas kultūros paslaugomis yra aukštas, įstaigoms sunkokai sekasi pritraukti jaunimą ir dirbančius suaugusiuosius. Siekiant plėsti šių auditorijų įsitraukimą, svarbu atliepti skirtingų grupių kultūrinius poreikius, pritaikyti renginių laiką, plėsti darbuotojų kompetencijas vartotojų patirties srityje.
Siekiant ateityje stiprinti rajono konkurencingumą, būtina ne tik modernizuoti fizinę infrastruktūrą, bet ir suformuoti vientisą, visas istorines tradicijas jungiantį krašto naratyvą, kuris padėtų efektyviau pritraukti pasyvesnes auditorijas bei vystyti kultūrinį turizmą. Institucijų daugiafunkciškumas (pavyzdžiui, muziejaus orientacija į šiuolaikinį meną arba bibliotekos tvarumo iniciatyvos) turėtų būti išnaudojamas kaip pagrindinis įrankis kuriant unikalius produktus, konkuruojančius su kitų rajonų kultūrinėmis programomis.

Vizija

Kultūros regeneracija: kultūra Tauragės rajone grąžina gyvybingumą apleistiems objektams, pamirštiems naratyvams ir bendruomenių ryšiams.
Tauragės rajono kultūra kuria daugiau, negu suvartoja. Regeneratyvi kultūra (tarptautinėje praktikoje – regenerative cultural policy) remiasi prielaida, kad bendruomenių, atminties ir aplinkos sistemos nyksta kartu, todėl ir atgaivinamos turi būti išvien. Tuščias pastatas mieste retai būna vien nekilnojamojo turto klausimas –su juo iš viešosios erdvės paprastai pasitraukia ir juo besinaudojusi bendruomenė, ir jo istoriją pasakojęs balsas. Regeneracija reiškia, kad kultūros veiksmas veikia visais trimis lygmenimis vienu metu: fizinė erdvė atgauna funkciją, naratyvas – pasakotoją, o žmonės – priežastį būti kartu.
Ši vizija neklausia, ar sprendimas nekenkia: neardo paveldo, yra netaršus, nedidina nelygybės. Ji kelia klausimą – kiek jis grąžina gyvybingumo? Kiek atkurtos vertės lieka, kai projektas baigiasi? Praktiškai tai keičia ir sprendimų priėmimą. Kultūros iniciatyvos vertinamos ne tik pagal auditorijų ar renginių skaičių, bet ir pagal tai, ar jos paliko veikiančią erdvę, išsaugotą ir toliau perduodamą atmintį, savarankiškai veikti pajėgią bendruomenę. Ši logika tiesiogiai siejasi su antropoceno epocha, kurioje žmogaus veikla tapo pagrindine kraštovaizdį ir klimatą formuojančia jėga, o kultūrai tenka užduotis ne tik reflektuoti šį poveikį, bet ir siūlyti atkuriamuosius santykio su vieta modelius. Tauragės rajonui, kaip pasienio ir kaitos vietovei, regeneracija yra ne metafora, o darbo metodas. Kultūra čia veikia kaip atkūrimo infrastruktūra, per kurią miestas ir rajonas mokosi grąžinti gyvybę tam, kas nyksta.
Kryptys

Tauragės rajono kultūros strategija apibrėžia keturias tarpusavyje susijusias plėtros kryptis, kurios kartu sudaro pagrindą kultūros sektoriaus raidai artimiausiais metais. Šiomis kryptimis siekiama, kad kultūra Tauragės rajone taptų ne tik gyva ir prieinama, bet ir ekonomiškai tvari bei atpažįstama nacionaliniu lygmeniu.
0. Tvari ir atsakinga kultūra
Šia kryptimi siekiama, kad kultūros sektorius veiktų atsakingai ilgalaikėje perspektyvoje aplinkos, finansų ir bendruomenės atžvilgiu. Kiekvienoje kultūros įstaigoje tvarumas integruojamas į jos programą, o žiedinė ekonomika tampa kūrybos medžiaga (antrinis dizainas, dalijimosi kultūra, taisymo dirbtuvės).
0. Patrauklus kultūrinis turizmas
Kryptis užsibrėžia tikslą kultūros išteklius paversti traukos taškais, pritraukiančiais lankytojus į Tauragės rajoną. Siekiama kurti patrauklų kultūrinį turizmo produktą, jungiantį istorines vietas, papročius ir gamtinį reljefą į vientisą pasakojimą.
0. Puoselėjama krašto kultūrinė tapatybė
Siekiama puoselėti ir aktualizuoti Tauragės krašto istorinę atmintį, tradicijas ir savitumą. Svarbu, kad vietiniai gyventojai jaustų ryšį su savo kultūriniu paveldu ir didžiuotųsi rajono identitetu. 
0. Aktuali ir įtrauki kultūra
Kryptimi stengiamasi pasiekti iki šiol kultūros gyvenime mažiau dalyvaujančius žmones: jaunimą, skirtingų socialinių grupių atstovus ir periferijos bendruomenes. Tam reikia ieškoti naujų komunikacijos kanalų, formatų ir įtraukimo būdų.


Veiksmų planas

I. Tvari ir atsakinga kultūra
	
	Priemonė
	Vertinimo rodiklis
	Rodiklio reikšmė
	Įgyvendinimo laikotarpis
	Atsakingi vykdytojai

	T1.
	Tvariai veikiančios kultūros įstaigos

	U1.1.
	Skatinti tvarią kultūros įstaigų veiklą 

	P1.1.1.
	Sukurti keitimosi ištekliais (pvz., dekoracijomis, įranga, kostiumais) sistemą, atvirą kultūros įstaigoms 
	Sukurta ir veikianti bendra rajono kultūros įstaigų keitimosi ištekliais sistema
	1 vnt.
	2030 m.
	Tauragės rajono savivaldybės administracijos (toliau – TRSA) Kultūros skyrius

	
	
	Sistema pasinaudojusių kultūros įstaigų atvejų per metus

	10 vnt. 

	2036 m.
	

	P1.1.2.
	Sukurti ir Tauragės rajono kultūros įstaigose įdiegti „Tvarių renginių“ standartą (gaires), apimantį ne tik atliekų mažinimą, išteklių taupymą renginių metu, bet ir tvarumo turinio integravimo į programą

	Parengtas ir patvirtintas „Tvarių renginių“ standartas / gairės 
	1 vnt.
	2027 m.
	TRSA Kultūros skyrius 

	
	
	Įstaigų, taikančių šį standartą savo renginiuose bei veikloje, skaičius kasmet
	5 vnt.
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P1.1.3.
	Vykdyti gerosios patirties mainus su kitomis savivaldybėmis, dalintis Tauragės rajono gerąja praktika 
	Skaičius renginių, kuriuose buvo pristatyta Tauragės rajono geroji praktika 
	5 vnt.
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	U1.2.
	Didinti kultūros įstaigų infrastruktūros aplinkosauginį tvarumą

	P1.2.1.
	Modernizuoti kultūros įstaigų patalpas: padidinti jų energinį naudingumą ir prieinamumą
	Atnaujintų / didesnio energinio naudingumo kultūros įstaigų pastatų (patalpų) skaičius 
	10 vnt.
	2036 m.
	TRSA Kultūros skyrius, Plėtros, investicijų ir turto valdymo skyrius

	P1.2.2.
	Didinti kultūros paslaugų pasiekiamumą regione pasitelkus aplinką tausojančius ir inovatyvius sprendimus (pvz., bibliobusus, atsinaujinančią energiją naudojančius knygomatus ir kt.).
	Įdiegtų inovatyvių / tvarių paslaugų infrastruktūros objektų skaičius 
	10 vnt.
	2036 m.
	TRSA Kultūros skyrius, Plėtros, investicijų ir turto valdymo skyrius

	T2.
	Kultūra prisideda prie tvaraus gyvenimo kultūros formavimo 

	U2.1.
	Skatinti iniciatyvas, prisidedančias prie didesnio visuomenės sąmoningumo tvarumo klausimais

	P2.1.1.
	Skatinti kultūros įstaigas integruoti į savo programas turinį, susijusį su tvarumu 
	Tvarumo temą integruojančių renginių, kultūros programų, kurias vykdo kultūros įstaigos, dalis nuo įgyvendintų edukacijų ir kūrybinių dirbtuvių per metus 
 
	20 proc. 
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P2.1.2.
	Organizuoti renginius, jungiančius meną ir tvarumo temą (pvz., Antrinio dizaino bienalė)
	Suorganizuotų naujų renginių skaičius

 
	3 vnt.
	2036 m.
	TRSA Kultūros skyrius, Tauragės muziejus „Santaka“

	P2.1.3.
	Vystyti viešojoje bibliotekoje įsteigto Energetinių resursų patarimų centro veiklas 
	Įgyvendintos švietimo, informavimo programos, kampanijos per metus
 
	5 vnt.

	2036 m.
	TRSA Kultūros skyrius, Birutės Baltrušaitytės viešoji biblioteka

	P2.1.4.
	Skatinti tarpsektorines iniciatyvas, kuriose per kūrybines veiklas ir meną ugdomi tvaresnio vartojimo įpročiai (pvz., kūrybinės rezidencijos bendradarbiaujant su atliekų tvarkymo centrais, žiedinės ekonomikos tyrinėjimas per meną (ekskursija-performansas automobilių turguje ir pan.))
	Surengtų naujų tarpsektorinių iniciatyvų / projektų skaičius 
	3 vnt.

	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P2.1.5.
	Sukurti modernią, konceptualiai tvarumo (antropoceno) temą pristatančią ekspoziciją, kuri įtrauktų klimato neutralumo, tvaraus verslo, emocinės sveikatos, gamtinio turizmo idėjas, taip pat socialinius, demografinius, migracijos, politinio aktyvizmo klausimus
	Sukurta ekspozicija
	1 vnt.
	2033 m.
	TRSA Kultūros skyrius, Tauragės rajono krašto muziejus „Santaka“



II. Patrauklus kultūrinis turizmas
	
	Priemonė
	Vertinimo rodiklis
	Rodiklio reikšmė
	Įgyvendinimo laikotarpis
	Atsakingi vykdytojai

	T3.
	Tauragėje vystomas lėtasis ir tvarus turizmas

	U3.1.
	Plėtoti turizmo infrastruktūrą rajone 

	P3.1.1.
	Didinti Tauragės rajono lankytinų kultūrinių vietų prieinamumą viešuoju transportu, dviračių takais
	Įgyvendintų susisiekimo / judumo priemonių, gerinančių prieinamumą prie kultūrinių objektų, skaičius 
	10 vnt.
	2036 m.
	TRSA Kultūros skyrius, Plėtros, investicijų ir turto valdymo skyrius, Statybos skyrius

	P3.1.2.
	Atskleisti paveldo objektus, susijusius su geležinkelio istorija, ir pritaikyti juos lankymui (pvz., Tauragės stotis, Lauksargių stotis, geležinkelių maršrutas nuo Batakių iki Lauksargio, Skaudvilės siaurukas)
	Pritaikytų ir įveiklintų unikalių paveldo objektų skaičius / atgaivinta maršrutų
	2 vnt.
	2036 m.
	TRSA Kultūros skyrius, Plėtros, investicijų ir turto valdymo skyrius, Statybos skyrius

	P3.1.3.
	Pritaikyti lankymui rajono piliakalnius 
	Pritaikyta lankymui piliakalnių 
	3 vnt.
	2036 m.
	TRSA Plėtros, investicijų ir turto valdymo skyrius, Kultūros centras

	U3.2.
	Kurti naujus turizmo produktus ir vystyti paslaugas

	P3.2.1.
	Sukurti bendrą planavimo ir renginių grafiką tarp turizmo, sporto ir kultūros atstovų ir taip skatinti tarpsritinį ir tarpinstitucinį bendradarbiavimą turizmo srityje
	Sukurtas bendras tarpinstitucinis renginių grafikas / įrankis 
	1 vnt.
	2029 m.
	TRSA Kultūros skyrius

	P3.2.2.
	Surengti naują, rajono unikalumą pabrėžiantį nacionalinio lygio tvarumo kultūros festivalį su kuratoriumi ir aiškia menine programa
	Sukurta atpažįstama renginio koncepcija
	1 vnt.
	2033 m.
	TRSA Kultūros skyrius, Tauragės kultūros centras

	
	
	Įgyvendintas naujas festivalis ir pasiektas koncepcijoje numatytas lankytojų skaičius
	1 vnt.
	2033 m.
	

	P3.2.3.
	Sukurti naujus turizmo produktus (pvz., sezoninės paslaugos) ir kultūrinius maršrutus (pvz., kulinarinio paveldo kelias (Skaudvilės kleckai), Tauro maršrutas)
	Sukurtų naujų kultūrinių turistinių maršrutų ir teminių paslaugų skaičius 
	10 vnt.
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P3.2.4.
	Vykdyti mentorystės, edukacijos ir diskusijų programas vietos (Batakių, Lauksargių, Pagramančio ir kt.) bendruomenėse: padėti atrasti unikalius vietos identiteto simbolius ir ugdyti kompetencijas, kurios padėtų kurti autentiškas kultūrines paslaugas / produktus
	Vietos bendruomenėms skirtų renginių skaičius

	8 vnt.
	2029 m.
	TRSA Kultūros skyrius, Tauragės rajono seniūnijos

	
	
	Sukurtų naujų produktų / paslaugų bendruomenėse skaičius 
	5 vnt.
	2033 m.
	TRSA Kultūros skyrius, Tauragės rajono seniūnijos

	P3.2.5.
	Skatinti kultūrinį turizmą nacionaliniu mastu: vykdyti kryptingą kultūros įstaigų kuriamo turinio (ypač profesionalios kultūros, festivalių) sklaidą regioninėje ir nacionalinėje žiniasklaidoje 
	Parengtas komunikacijos planas 
	1 vnt.
	2027 m.
	TRSA Kultūros skyrius

	
	
	Tikslinių rinkodaros kampanijų skaičius per metus 
	2 vnt.
	2036 m.
	



III. Puoselėjama kultūrinė krašto tapatybė
	
	Priemonė
	Vertinimo rodiklis
	Rodiklio reikšmė
	Įgyvendinimo laikotarpis
	Atsakingi vykdytojai

	T4.
	Kultūros lauko kompetencijų stiprinimas ir plėtra

	U4.1.
	Sudaryti sąlygas kultūros profesionalų augimui ir meno kūrėjų pritraukimui į rajoną

	P4.1.1.
	Stiprinti žmogiškuosius išteklius kultūros įstaigose, steigiant kviestinių meno vadovų / ekspertų pareigybes

Kviestinis meno vadovas – tai išorinis meno ar kultūros profesionalas (režisierius, kuratorius, dirigentas ar menininkas), kviečiamas laikinai vadovauti konkrečiam projektui, festivaliui, teatro sezonui ar parodai.
	Įsteigtos laikinai atvykstančių kviestinių meno vadovų pareigybės biudžetinių įstaigų komandose per metus

 
	4 vnt.
	2029 m.
	TRSA Kultūros skyrius,  Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P4.1.2.
	Parengti pritraukimo programą atvykstantiems ir rajone įsikuriantiems meno kūrėjams 
	Parengta pritraukimo programa
 
	1 vnt.
	2029 m.
	TRSA Kultūros skyrius

	
	
	Programa pasinaudojusių kūrėjų skaičius 
	10 asm.
	2036 m.
	

	P4.1.3.
	Plėsti meno rezidencijų infrastruktūrą, patalpas, kad būtų sudarytos sąlygos vienu metu reziduoti daugiau kaip vienam menininkui
	Įrengtos naujos patalpos, tinkančios meno rezidencijoms
	1 vnt.
	2029 m.
	TRSA Kultūros skyrius, Tauragės krašto muziejus „Santaka“

	P4.1.4.
	Steigti ilgalaikes meno rezidencijų programas įvairių sričių menininkams, įtraukiai dirbantiems su vietos bendruomene
	Įsteigta programa
	1 vnt.
	2029 m.
	TRSA Kultūros skyrius, Tauragės krašto muziejus „Santaka“

	
	
	Rezidencijų programose dalyvaujančių kūrėjų skaičius per metus
	2 asm.
	2036 m.
	

	P4.1.5.
	Rengti tarpdisciplininius plenerus vizualaus meno kūrėjams turiniui vietoje sukurti
	Surengti lokalūs tarpdisciplininiai plenerai
	3 vnt.
	2036 m.
	TRSA Kultūros skyrius, Tauragės krašto muziejus „Santaka“

	P4.1.6.
	Didinti vietoje sukuriamų ir profesionaliai kuruojamų meno parodų, aktualizuojančių miesto identitetą, skaičių bei sklaidą Lietuvoje
	Surengtos meno parodos apie Tauragės rajoną
	3 vnt.
	2036 m.
	TRSA Kultūros skyrius, Tauragės krašto muziejus „Santaka“

	P4.1.7.
	Kurti ir plėtoti partnerystes su šalies meno, mokslo ir kūrybinėmis institucijomis bei nevyriausybiniu sektoriumi 
	Naujų projektų, įgyvendintų partnerystėje su kitomis įstaigomis, skaičius per metus kiekvienoje įstaigoje
	1 vnt.
	2036 m.
	Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	T5.
	Modernizuoti kultūros paslaugų tinklą bei įstaigų infrastruktūrą

	U5.1.
	Atnaujinti kultūros įstaigų tinklą

	P5.1.1.
	Kurti technologinę infrastruktūrą, investuojant į technologinės įrangos įsigijimą kultūros ir kūrybinių industrijų (KKI) plėtrai
	Įgyvendintų projektų, vystančių technologinę infrastruktūrą (pvz., medijų kūrimo klasė muziejuje, kurioje būtų ugdomi jaunieji medijų meno kūrėjai), skaičius 
	3 vnt.
	2036 m.
	TRSA Kultūros skyrius

	P5.1.2.
	Plėsti naujų kultūros taškų, kuriuose paslaugas teikia bendruomenės (pvz., Šakviečio, Aukštupio, Trepų, Juodpetrių, Sungailiškių), tinklą 
	Kultūros paslaugas savarankiškai teikiančių / įveiklintų bendruomenių skaičius 
	3 vnt.
	2033 m.
	TRSA Kultūros skyrius

	P5.1.3.
	Pritaikyti Tauragės rajono kultūros centro salę filmų rodymui
	Pritaikyta erdvė kinui, įdiegta kino rodymo įranga 
	1 vnt.
	2033 m.
	TRSA Kultūros skyrius

	P5.1.4.
	Plėsti ir tobulinti ekspozicijas Tauragės krašto muziejuje „Santaka“ (pritaikyti naujas patalpas Tauragės pilyje) ir kitose kultūros įstaigose
	Įrengta naujų / atnaujinta ekspozicijų 

 
	6 vnt. 
	2033 m.
	TRSA Kultūros skyrius, Tauragės krašto muziejus „Santaka“, Tauragės kultūros centras, Tauragės rajono savivaldybės Birutės Baltrušaitytės viešoji biblioteka

	
	
	Pritaikytos patalpos ekspozicijoms Tauragės pilyje
	1 vnt.
	2033 m.
	

	
	
	Lankytojų skaičiaus pokytis
	+20 proc.
	2036 m.
	

	T6.
	Unikalus savo kultūra, istorija ir tradicijomis rajonas

	U6.1.
	Puoselėti rajono kultūrinį išskirtinumą 

	P6.1.1.
	Suformuoti bendrą krašto naratyvą ir įvairias rajono istorijas jungiantį pasakojimą (Tauragė – pasienio kraštas; Tauragė – automobilių kraštas; Tauragė – tvarumo ir dalijimosi kraštas ir kt.)
	Diskusijos dėl bendro rajono kultūrinio identiteto naratyvo, siekiant išryškinti krašto unikalumą
	3 vnt.
	2027 m.
	TRSA Kultūros skyrius, Tauragės krašto muziejus „Santaka“, Tauragės rajono savivaldybės Birutės Baltrušaitytės viešoji biblioteka

	P6.1.2.
	Naudoti naujas komunikacijos formas, žaidybinius sprendimus, įveiklinti socialinių medijų platformas rajono istorijų pasakojimui lokaliu, regioniniu bei nacionaliniu lygmeniu
	Parengta bendra rajono kultūros įstaigų komunikacijos strategija 
	1 vnt.
	2027 m.
	TRSA Kultūros skyrius, biudžetinės kultūros įstaigos

	P6.1.3.
	Plėsti Tauragės krašto etnografinės, istorinės tapatybės sampratą: integruoti Mažosios Lietuvos, prūsišką ir vokišką paveldą, skirtingas religines konfesijas
	Stipendijų mokslininkams ir tyrėjams, atliekantiems Tauragės rajono tyrimus, skaičius per metus

	2 vnt. 
	2036 m.
	TRSA Kultūros skyrius

	
	
	Įgyvendinti Tauragės rajono istoriniai ir etnologiniai tyrimai
	3 vnt.
	2033 m.
	Tauragės krašto muziejus „Santaka“

	
	
	Įgyvendintas religinių konfesijų tyrimas – katalikų, liuteronų, stačiatikių nematerialusis paveldas
	1 vnt.
	2033 m.
	Tauragės krašto muziejus „Santaka“

	
	
	Produktų (parodų, leidinių, ekskursijų, diskusijų ir pan.), sukurtų remiantis atliktais tyrimais, skaičius 
	6 vnt.
	2033 m.
	Tauragės krašto muziejus „Santaka“

	U6.2.
	Auginti rajono kultūros tarptautiškumą

	P6.2.1.
	Surengti naują tarptautinio lygmens kultūros festivalį arba plėsti esamų festivalių tarptautiškumą
	Sukurta tęstinė finansavimo programa festivaliams 
	1 vnt.
	2029 m.
	TRSA Kultūros skyrius

	
	
	Įgyvendinamas naujas tarptautinis festivalis 
	1 vnt. 
	2033 m.
	TRSA Kultūros skyrius, Tauragės krašto muziejus „Santaka“, Tauragės kultūros centras, Tauragės rajono savivaldybės Birutės Baltrušaitytės viešoji biblioteka

	
	
	Atstovų iš skirtingų šalių skaičiaus augimas finansuojamuose festivaliuose
	+10 proc.
	2036 m.
	

	P6.2.2.
	Parengti paraišką Europos kultūros sostinės vardui gauti
	Parengta paraiška Europos kultūros sostinės vardui gauti
	1 vnt.  
	2036 m.
	TRSA Kultūros skyrius

	U6.3.
	Užtikrinti kultūros paveldo išsaugojimą ir jo aktualizavimą rajone

	P6.3.1.
	Pritaikyti buvusį banko rūmų pastatą Tauragės rajono Birutės Baltrušaitytės bibliotekos paslaugoms
	Pritaikytas banko rūmų pastatas kultūrinėms reikmėms 
	1 vnt.
	2029 m.
	TRSA Statybos skyrius, TRSA Kultūros skyrius

	P6.3.2.
	Pritaikyti arba pastatyti naują pastatą etnokultūrai ir į jį perkelti Norkaičių etnocentrą 
	Įsigytas ir kultūrinėms reikmėms pritaikytas arba naujai pastatytas pastatas ar tradicinės architektūros klėtis 
	1 vnt.
	2033 m.
	TRSA Statybos skyrius, TRSA Kultūros skyrius

	P6.3.3.
	Saugoti ir lankytojų reikmėms pritaikyti dvarus ar jų liekanas (pvz., Norkiškės, Trepų, Sopolio, Teodoravo dvarai)
	Pritaikytas dvaras (ar jo liekanos) kultūrinėms reikmėms 
	1 vnt.
	2036 m.
	TRSA Statybos skyrius, TRSA Kultūros skyrius

	P6.3.4.
	Sukurti finansinės paramos programą privataus kultūros paveldo objektų tvarkybai ir aktualizavimui
	Parengta ir patvirtinta finansavimo programa 
	1 vnt.
	2029 m.
	TRSA Kultūros skyrius

	P6.3.5.
	Aktualizuoti įvairių bendruomenių krašto istoriją ir archeologinį paveldą (pvz., skalvių paveldą, Dauglaukio kapinyną): integruoti jį į turizmo maršrutus, pasitelkti šiuolaikinio meno formas, instaliacijas ir interaktyvius sprendimus 
	Sukurtų ir įveiklintų naujų kultūrinių / turistinių maršrutų, meninių instaliacijų ar archeologinių vietovių skaičius
	5 vnt.
	2033 m.
	TRSA Kultūros skyrius

	P6.3.6.
	Vykdyti Tauragės rajono kultūros paveldo objektų ir kraštotyros medžiagos skaitmeninimą, diegti naujas skaitmenizavimo technologijas ir infrastruktūrą
	Suskaitmenintų kultūros paveldo objektų, muziejaus eksponatų ar archyvinių dokumentų skaičiaus pokytis 
	+20 proc. 
	2036 m.
	TRSA Kultūros skyrius, Tauragės krašto muziejus „Santaka“, Tauragės kultūros centras, Tauragės rajono savivaldybės Birutės Baltrušaitytės viešoji biblioteka

	P6.3.7.
	Plėsti muziejinių vertybių rinkinius tikslingai įsigyjant krašto istorijai aktualias vertybes 
	Sukurtas fondas, skirtas muziejinėms vertybėms įsigyti
	1 vnt.
	2029 m.
	TRSA Kultūros skyrius, Tauragės krašto muziejus „Santaka“

	P6.3.8.
	Užtikrinti tinkamas muziejinių vertybių saugojimo sąlygas plečiant ir pritaikant tam skirtas patalpas 
	Pritaikyta erdvė laikyti muziejines vertybes
	1 vnt.
	2029 m.
	TRSA Kultūros skyrius, Tauragės krašto muziejus „Santaka“



IV. Aktuali ir įtrauki kultūra
	
	Priemonė
	Vertinimo rodiklis
	Rodiklio reikšmė
	Įgyvendinimo laikotarpis
	Atsakingi vykdytojai

	T7.
	Kultūra prieinama visiems nuo mažens

	U7.1.
	Vystyti kultūrinio ugdymo paslaugas 

	P7.1.1.
	Įsteigti naują programą, kuri integruotų bendrojo ugdymo turinį į kultūros įstaigas (integruotos pamokos)
	Suformuota ir integruota  kultūros ugdymo programa 
	1 kultūros ugdymo programa
	2029 m.
	TRSA Švietimo ir sporto skyrius, TRSA Kultūros skyrius

	
	
	Dalis bendrojo ugdymo klasių, kurios dalyvauja programoje
	80 proc.
	2036 m.
	TRSA Švietimo ir sporto skyrius, TRSA Kultūros skyrius, ugdymo įstaigos

	P7.1.2.
	Kultūros įstaigose vykdyti vasaros mokyklų programą, tolygiai paskirstytą visos vasaros metu
	Sukurtas bendras vasaros stovyklų / mokyklų planavimo kalendorius 
 
	1 vnt. 
	2027 m.
	Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	
	
	Suorganizuotų vasaros stovyklų / mokyklų skaičius kultūros įstaigose per metus
	3 vnt.
	2036 m.
	

	P7.1.3.
	Rengti neformaliojo švietimo ir edukacines programas (pvz., dainų šventes, paskaitas, diskusijas), orientuotas į įvairias amžiaus grupes ir šeimas 
	Edukacinių veiklų / renginių šeimoms ir suaugusiesiems skaičius per metus
	20 vnt.
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.1.4.
	Stiprinti kultūros įstaigų bendradarbiavimą su kitomis švietimo institucijomis (pvz., Tauragės meno mokykla), integruojant jų auklėtinius ir išteklius į bendrus rajono renginius bei edukacijas
	Įgyvendintų bendrų kultūros įstaigų ir meno mokyklos (ar kitų partnerių) projektų skaičius per metus kiekvienoje įstaigoje
	2 vnt.
	2029 m.
	TRSA Švietimo ir sporto skyrius, TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.1.5.
	Kaimiškųjų vietovių mokykloms ir kultūros įstaigoms suteikti transporto krepšelį, skirtą mokiniams nuvykti į profesionaliojo meno ir kultūros renginius / edukacijas arba edukatoriams atvykti į vietos įstaigą
	Sudarytos sąlygos kaimiškoms vietovėms turėti transporto krepšelį, skirtą nuvykti į kultūrines veiklas arba jų atsivežti 
	1 vnt.
	2029 m.
	TRSA Švietimo ir sporto skyrius, TRSA Kultūros skyrius

	U7.2.
	Sudaryti sąlygas jaunimo saviraiškai ir kūrybiškumui

	P7.2.1.
	Įdiegti specializuotą jaunimo kultūrinių iniciatyvų skatinimo programą (jaunimo dalyvaujamąjį biudžetą) kartu su mentoryste, įgalinančią jaunimą siūlyti ir įgyvendinti kultūros projektus
	Sukurta dalyvaujamoji biudžeto programa jaunimui 
	1 vnt. 
	2029 m.
	TRSA Kultūros skyrius 

	
	
	Finansuotų jaunimo projektų skaičius per metus
	3 vnt.
	2036 m.
	

	P7.2.2.
	Plėsti atvirų jaunimo bei alternatyvių kultūros erdvių tinklą, pritaikant jas saviraiškai, kūrybiniams projektams ir renginiams
	Sukurta nauja alternatyvi kultūros erdvė, kuria gali naudotis jaunimas
	1 vnt.
	2033 m.
	TRSA Plėtros, investicijų ir turto valdymo skyrius, Kultūros centras

	P7.2.3.
	Ugdyti jaunimo organizacinius ir projektinius gebėjimus
	Surengti mokymai apie renginių organizavimą, projektų ir paraiškų rengimą, finansavimo galimybes, rėmėjų paiešką, komunikaciją, biudžeto planavimą bei komandinį darbą per metus
	2 vnt.
	2036 m.
	Tauragės jaunimo ir jaunimo organizacijų sąjunga „Apskritasis stalas“, TRSA Kultūros skyrius

	P7.2.4.
	Stiprinti kultūros įstaigų darbuotojų kompetencijas komunikacijos srityje
	Įgyvendinti mokymai apie jaunimui patrauklią ir aktualią komunikaciją 
 
	3 vnt. 
	2027 m.
	Tauragės jaunimo ir jaunimo organizacijų sąjunga „Apskritasis stalas“, TRSA Kultūros skyrius

	
	
	Parengtos jaunimo komunikacijos gairės
	1 vnt.
	2027 m.
	

	U7.3.
	Didinti kultūros prieinamumą visiems rajono gyventojams, atsižvelgiant į jų poreikius

	P7.3.1.
	Pagerinti kultūros įstaigų infrastruktūros, veiklų, ekspozicijų prieinamumą asmenims su negalia 
	Pritaikytų kultūros įstaigų, veiklų ar ekspozicijų dalies pokytis
	+30 proc.
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.3.2.
	Sukurti dažnesnį ir daugiau gyvenviečių apimantį susisiekimą rajone bei regione, atsižvelgus į vykstančius renginius, veiklas, festivalius (pvz., vasaros laikotarpiu įvesti daugiau viešojo transporto maršrutų tarp Tauragės ir miestelių, kaimų)
	Sukurtų viešojo transporto maršrutų skaičius 
	2 vnt.
	2029 m.
	TRSA Kultūros skyrius, TRSA Plėtros, investicijų ir turto valdymo skyrius

	P7.3.3.
	Skleisti profesionalųjį meną ir kultūros paslaugas visame rajone: organizuoti atvykstamuosius renginius, mobilias parodas ar edukacijas kaimiškose vietovėse
	Suorganizuotų atvykstamųjų kultūros renginių ir edukacijų skaičius kiekvienoje  seniūnijoje per metus
	2 vnt.
	2036 m.
	TRSA Kultūros skyrius, Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.3.4.
	Įdiegti reguliaraus grįžtamojo ryšio iš gyventojų rinkimo (apklausų, pasiūlymų dėžučių) ir auditorijų analizės metodus kultūros įstaigose
	Įdiegtų reguliarių auditorijos apklausų ir analizės metodų skaičius
	4 vnt.
	2036 m.
	Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.3.5.
	Vykdyti auditorijų plėtrą rajono lygmeniu: skatinti naudotis kultūros paslaugomis jomis nesidominčius asmenis
	Segmentuotų informacinių kampanijų šiuolaikinėmis priemonėmis, pasitelkiant ir populiariąją kultūrą (nuomonės formuotojus ir pan.), skaičius per metus
	3 vnt.
	2036 m.
	Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.3.6.
	Ugdyti vietos bendruomenės pilietinį atsparumą, atsparumą dezinformacijai ir kritinį mąstymą 
	Diskusijų, renginių, edukacijų pilietinio atsparumo temomis skaičiaus pokytis 
	+10 proc.
	2029 m.
	Birutės Baltrušaitytės viešoji biblioteka, Tauragės krašto muziejus „Santaka“, Tauragės kultūros centras, Skaudvilės kultūros centras

	P7.3.7.
	Vykdyti reguliarų gyventojų pasitenkinimo kultūros paslaugomis tyrimą
	Įgyvendintų apklausų, vykdomų kas 3 metus, skaičius
	3 vnt.
	2036 m.
	TRSA Kultūros skyrius

„Kaip dažnai lankotės kultūros renginiuose Tauragės rajone?"

Bent kartą per savaitę	
0.122	Bent kartą per mėnesį	
0.36599999999999999	Bent kartą per keletą mėnesių	
0.39	Kartą į metus ar rečiau	
9.2999999999999999E-2	Niekada	
2.3E-2	Nežinau / sunku atsakyti	
6.0000000000000001E-3	



Muziejų lankytojų skaičius Tauragės krašto muziejuje "Santaka"

Lankytojų sk.	
2020 m.	2021 m.	2022 m.	2023 m.	2024 m.	2025 m.	16959	15824	21059	26404	23523	20436	Edukacinių užsiėmimų dalyvių sk.	


2020 m.	2021 m.	2022 m.	2023 m.	2024 m.	2025 m.	617	1616	6803	9549	7593	7596	



Bibliotekos lankytojų skaičius Tauragės rajono Birutės Baltrušaitytės viešojoje bibliotekoje

Vartotojų skaičius	
2020 m.	2021 m.	2022 m.	2023 m.	2024 m.	7720	8570	6432	6498	6317	Apsilankymų skaičius	
2020 m.	2021 m.	2022 m.	2023 m.	2024 m.	94098	85098	121468	138261	163585	

